Saak teen LUR-bestuurder wat matriek omryThomas Ferreira saam met sy vriendin Chanel Kloppers. Foto: Facebook ŉ Polisiewoordvoerder, lt. kol. Katlego Mogale, sê die bestuurder is nie in hegtenis geneem nie en die saak word ondersoek. Mogale sê die bestuurder kan moontlik ‘n lasbrief ontvang om in die hof te verskyn. Daar is vroeër bekendgemaak dat Mmemezi in sy ampsvoertuig was toe dit Saterdagoggend ŉ matriekseun in Krugersdorp aan die Wes-Rand omgery het. Hy is glo onmiddellik van die toneel verwyder en na ŉ dringende afspraak gehaas. Thomas Ferreira (18) is in ŉ ernstige toestand in die hospitaal nadat hy Saterdagoggend op sy motorfiets onderweg na Randfontein deur ŉ wit BMW X5 raakgery is. Die premier van Gauteng, Nomvula Mokonyane het intussen Dinsdag Ferreira se familie besoek en gesê die provinsiale regering sal Thomas se mediese koste dra. Thomas word in die Krugersdorp-hospitaal behandel nadat hy onder meer ’n gebreekte arm en been, verskeie gesigfrakture en swelling en bloeding op die brein opgedoen het. Volgens ŉ ooggetuie, Lizanne van Wyk, het die BMW ŉ rooi verkeerslig verontagsaam. Die motor het glo nie sirenes gehad nie maar wel ŉ blou lig.